Helsingin poliisilla on käynnissä vuorokauden mittainen Twitter-maraton. Poliisilaitos on aamuseitsemästä lähtien julkaissut pikaviestipalvelussaan lyhyesti kuvaukset kaikista Helsingin alueella kirjatuista poliisin tehtävistä. Twiittailu jatkuu lauantaiaamuun klo 7 asti poliisin Twitter-tilillä (siirryt toiseen palveluun).

– Poliisin täytyy olla siellä missä ihmiset ovat. Sosiaalisessa mediassa on mahdollista kertoa mitä se poliisin työ on. Pidän myös tärkeänä kertoa, mitä yhteiskunnassa tapahtuu, kertoo Helsingin poliisilaitoksen ylikomisario Jussi Huhtela.

Poliisin pikaviestipalvelussa julkaisemat tehtävät ovat vaihdelleet päivän aikana laidasta laitaan. Mukana on ollut muun muassa muistisairaan vanhuksen etsimistä, nopeusvalvontaa sekä käsilaukkuvarkaiden jäljitystä.

Poliisi twiittaa pilke silmäkulmassa

Poliisin julkaisemissa tehtäväkuvauksissa sävy on ollut kaukana tylsän viranomaisesta. Poliisi twiittasi muun muassa putkassa yönsä viettäneiden kotiinlähdön jälkeen "Nyt olisi huoneita vapaana #miekkahotelli".

Julkaisukynnyksen on ylittänyt myös kaupunkikameran valvontakuvassa päiväänsä paistatteleva lokki.

Huhtelan mukaan viranomaisen viesti voi mennä pieni pilke silmäkulmassa virallista "pönötystä" paremmin perille.

– Somemaailma kestää pikkuisen sellaista huumoriakin. Jos annan haastattelua, olen aika virallinen. Somessa alusta taas on sellainen, että voi vähän huumoriakin viljellä, Huhtela sanoo.

Poliisi on aiemmin järjestänyt samantyylisen Twitter-maratonin Oulun ja Pohjanmaan poliisilaitoksilla.